Document ID: 32012R0101

KOMMISSIONENS FORORDNING (EU) Nr. 101/2012
af 6. februar 2012
om ændring af Rådets forordning (EF) nr. 338/97 om beskyttelse af vilde dyr og planter ved kontrol af handelen hermed
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), særlig artikel 19, stk. 5, og
ud fra følgende betragtninger:
(1)
Forordning (EF) nr. 338/97 indeholder lister over dyre- og plantearter, for hvilke der er indført begrænsninger af eller kontrol med handelen. Disse lister omfatter listerne i konventionen om international handel med udryddelsestruede vilde dyr og planter (CITES), i det følgende benævnt "konventionen".
(2)
Følgende arter er for nyligt blevet optaget på konventionens liste III: Calyptocephalella gayi efter anmodning fra Chile; Agrias amydon boliviensis, Morpho godartii lachaumei og Prepona praeneste buckleyana efter anmodning fra Bolivia; Cedrela fissilis og Cedrela lilloi (begge med anmærkning) efter anmodning fra Bolivia; Cedrela odorata (med anmærkning) efter anmodning fra Bolivia og Brasilien; Lodoicea maldivica efter anmodning fra Seychellene og Pinus koraiensis efter anmodning fra Rusland.
(3)
Lamna nasus er omfattet af bevarings- og forvaltningsforanstaltninger i Unionen, navnlig af Rådets forordning (EU) nr. 57/2011 af 18. januar 2011 om fastsættelse for 2011 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande (2). Med henblik på fremme af internationalt samarbejde omkring overvågningen af handel med enheder af arten Lamna nasus har Kommissionen til hensigt at foreslå, at medlemsstaterne optager arten i konventionens liste III. Lamna nasus bør derfor optages i bilag C i bilaget til forordning (EF) nr. 338/97, og optagelsen bør finde anvendelse, så snart optagelsen i konventionens liste III får virkning.
(4)
Ændringerne til konventionens liste III gør det nødvendigt, at også bilag C til forordning (EF) nr. 338/97 ændres.
(5)
Det er blevet konstateret, at indførsel af levende enheder af tre egernarter (Callosciurus erythraeus, Sciurus carolinensis og Sciurus niger) til naturtyper i Unionen kan udgøre en økologisk trussel for udryddelsestruede vilde dyr, der er naturligt hjemmehørende i Unionen. Trusler og/eller potentielle trusler for egernet (Sciurus vulgaris) såvel som for plantekolonier og naturtyper er blevet konstateret eller forudset i adskillige ad hoc-undersøgelser. Truslerne for egernet er en kombination af udkonkurrering (på føderessourcer eller levested) og modstandskraft over for sygdomme. Trusler for økosystemer omfatter rov på fugleæg og -unger og konkurrencen med skovfulge om redeområder og føde samt beskadigelse af skove og træplantager forårsaget af barkafskrælning. Enheder af disse tre invasive arter indføres for tiden i Unionen, og arterne bør derfor opføres i bilag B i bilaget til forordning (EF) nr. 338/97 i overensstemmelse med denne forordnings artikel 3, stk. 2, litra d).
(6)
Handel med enheder af arten Haliotis midae skal overvåges. Denne art bør derfor optages i bilag D i bilaget til forordning (EF) nr. 338/97.
(7)
Der bør indsættes en definition af udtrykket ‧kultivar‧ i bilaget til forordning (EF) nr. 338/97 til gennemførelse af CITES-Resolution Conf. 11.11 (Rev. CoP 15) om kontrol af handlen med planter.
(8)
For at skelne mellem vilde og kunstigt opformerede enheder af Tillandsia xerographica bør denne art, der allerede er opført i bilag B, ledsages af en anmærkning om, at handel med kunstigt opformerede enheder kun er tilladt for de enheder, der har visse let genkendelige morfologiske egenskaber (cataphyll).
(9)
En uoverensstemmelse i nomenklaturreferencerne i bilag D i bilaget til forordning (EF) nr. 338/97 vedrørende familien Gerrhosauridae bør korrigeres.
(10)
Forordning (EF) nr. 338/97 bør derfor ændres. I betragtning af ændringernes omfang vil det af klarhedshensyn være hensigtsmæssigt at udskifte hele bilaget til nævnte forordning.
(11)
Foranstaltningerne i denne forordning er i overensstemmelse med udtalelse fra Udvalget for Handel med Vilde Dyr og Planter nedsat i henhold til artikel 18 i forordning (EF) 338/97 -
VEDTAGET DENNE FORORDNING:
Artikel 1
Bilaget til forordning (EC) nr. 338/97 affattes som anført i bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. februar 2012.

Labels: 3
20